google/wiki40b huggingface dataset:
יריד

יריד הוא התכנסות של אנשים שנועדה להצגת סחורה, למסחר בה ולצורכי בידור. ניתן לראות ביריד סוג של פסטיבל.

מקום עריכת היריד

עריכת ירידים היא מסורת בת מאות שנים וקהילות רבות מחזיקות שטחים המיועדים במיוחד למטרה זאת. במקומות בהם אין שטח ייעודי לעריכת יריד נהוג לעורכו במגוון מקומות ציבוריים כגון רחובות, כיכרות, וגנים ציבוריים. לרב נערך יריד בסמיכות למאורע חשוב, כדוגמת מאורע היסטורי מקומי, מאורע עונתי (למשל, תחילת בציר הענבים), או בסמוך לחג (למשל פורים).

פעילויות ביריד

הפעילויות ביריד הן מגוונות ומשתנות ממועד למועד ומתרבות לתרבות. דוגמאות לפעילויות נהוגות הן הצגת חיות, קיום שוק, הצגות רחוב, מכירות פומביות, זימרה, טעימות מזון, התפקדות למפלגות ועוד פעילויות רבות אחרות.

חשיבות היריד

היריד מהווה מאורע חברתי בו אנשים, חברים, ומוכרים נפגשים ונהנים. לעיתים ישנה לירידים חשיבות עסקית ואנשי עסקים מציגים בו טכנולוגיות חדישות או מיכון חדיש, דוגמה ליריד בעל חשיבות עסקית וביטחונית הוא הסלון האווירי הנערך בצרפת בו מוצגים מיטב המטוסים הצבאיים והאזרחיים.

היסטוריה

מאורעות הדומים ליריד בדרגה זו או אחרת התקיימו ככל הנראה משחר ההיסטוריה האנושית וקשה לקבוע מתי והיכן החל מנהג זה. 
ברומא העתיקה נערכו ירידים מרכזיים, יום בו נערך יריד שכזה הוכרז כיום חג, ולא היה נהוג לעבוד במהלכו. בקרב עמים נוצריים היה נהוג לערוך יריד במקביל למאורעות טקסיים, כפתיחת כנסייה, אנשי עסקים היו מנצלים את ההתקהלות והאווירה על מנת למכור את מרכולתם לעיתים אף בתוך חצר הכנסייה עצמה. מנהג זה נפסק כמעט במלואו עם עלייתו לשלטון של הנרי ה-6 שכן הירידים הפכו לעיתים קרובות להפרות סדר ומהומות. הזכות לערוך יריד ניתנה בצו מלכותי מיוחד. בתחילה ניתנו צווים המתירים עריכת ירידים בערים בהן שלט מושל חזק או מנהיג דתי בעל השפעה רבה על האוכלוסייה. בהמשך, ניתנו היתרים לעריכת ירידים בחגים מסוימים או לרגל שחרור אסירים מבתי הסוהר. לאחר פרק זמן מסוים בעקבות ריבוי הירידים נכלל בכל יריד בית משפט שהוקם במיוחד לפרק הזמן בו נערך היריד. בית משפט זה הוסמך על ידי השלטון לשפוט מפרי סדר ולשלוח אותם למאסר במידת הצורך.
לחלק מהירידים ניתן היה להיכנס ללא דמי כניסה ולחלק מהם היה ניתן להיכנס בתשלום בלבד. לרגל ירידים שהכניסה אליהם חופשית נהוג היה להתיר כניסה לממלכה של סוחרים מארצות זרות, סוחרים אלה נחשבו לבני חסות של הממלכה וזכו להגנה במהלך שהייתם. כל סחורה שהייתה מוכנסת לממלכה על מנת להמכר ביריד הייתה פטורה ממס ועיכובה היה אסור ונחשב לעבירה. ירידים מסוג זה אושרו לרוב על ידי הנסיך.
הירידים תרמו רבות לכלכלת אירופה, במיוחד ירידים שנערכו במזרח התיכון ובארצות מרכז אירופה כדוגמת גרמניה. 
בין הירידים המפורסמים בעולם נמצאים: יריד פרנקפורט, יריד נובי, יריד ריגה, יריד לאיונס בנורמנדי, וירידי פורטו בלו, וורה קרוז באמריקה.
צוללות התקיפה מסדרת לוס אנג'לס

בנייה ופיתוח

פרק זה לוקה בחסר. אנא תרמו לוויקיפדיה והשלימו אותו.

היסטוריית שירות

פרק זה לוקה בחסר. אנא תרמו לוויקיפדיה והשלימו אותו.
קלאוס באדלט

ביוגרפיה

באלדט נולד בפרנקפורט, גרמניה. הוא החל את הקריירה המוזיקלית שלו בהלחנת פסקולים לסרטים ולפרסומות. 
ב-1998, זוכה פרס האוסקר בהלחנה האנס צימר, הזמין את באדלט לסטודיו שלו למספר עבודות. מאז קיבל באדלט עבודות במספר סדרות וסרטי טלוויזיה. הוא עבד בשיתוף עם מלחינים בהם הארי גרגסון ויליאמס, ג'ון פאוול והאנס צימר. שיתוף פעולה עם צימר הניב זכייה של מספר סרטים בפרס האוסקר, בהם "הקו האדום" ו"נסיך מצרים". 
באלדט הלחין למספר במאים, בהם רידלי סקוט, טוני סקוט, טרנס מאליק, קתרין ביגלו, ורנר הרצוג, שון פן, גור ורבינסקי וסטיבן שפילברג.
תותחי נברון (ספר)

עלילת הספר

עלילת הספר, המתרחשת במהלך מלחמת העולם השנייה, נפתחת כאשר מתקפה גרמנית קרבה והולכת על האי היווני קרוס שבים האגאי, בו מוצבים אלפיים חיילים בריטיים. אולם ספינות הצי הבריטי אינן יכולות להפליג לאי ולפנות את החיילים בשל צמד תותחים גרמניים רבי עוצמה, המוצבים באי היווני נברון ושולטים על המעבר הימי המוביל לאי. הפצצת התותחים על ידי מטוסים אינה אפשרית משום מיקומם של התותחים בשקע שבתוך צוק והביצורים שסביבם.
קפטן ג'נסן, איש הצי המלכותי ומנהלת המבצעים המיוחדים, מטיל על הקפטן קית' מלורי, הניו זילנדי והסקוטי במוצאו, שהוא איש קבוצת המדבר ארוכת הטווח ומטפס הרים בעל שם (הדמות מבוססת ככל הנראה על פי חייו של קולונל דייוויד סטירלינג מייסד ה-SAS, אך בשם המשפחה "מלורי" יש גם רמז לג'ורג' מאלורי), אשר פעל תקופה ארוכה מאחורי קווי האויב בכרתים הכבושה, להוביל אנשי צבא בריטיים, המתמחים בלוחמת קומנדו וחבלה, לבצע בעבורו משימה קשה ומורכבת במיוחד, על גבול הבלתי אפשרית - השמדתם של התותחים. בצוות חברים גם רב"ט דסטי מילר, חבלן מומחה המשרת בקבוצה המדבר ארוכת הטווח, קולונל אנדריאה סטברוס איש הצבא היווני בעברו ולאחר מכן יוצא הקומנדו הבריטי, לוטננט אנדי סטיבנס, איש הצי המלכותי ומטפס הרים מומחה וקייסי בראון, איש שירות הסירות המיוחד. צוות הכוחות המיוחדים מפליג לדרום האי נברון תוך שהם חומקים מסיורי הקריגסמרינה ומשמידים סירת משמר גרמנית, מעפילים על המצוק האימתני שבאי, ומתגנבים דרך המערך השמור והמבוצר שהקים הצבא הגרמני באי, כדי להגיע לעמדות התותחים ולפוצצם. 
הספר נכתב בהשראת מערכת הדודקאנס במלחמת העולם השנייה ופשיטות הקומנדו והחבלה שביצעו הכוחות המיוחדים הבריטים במהלך המערכה בצפון אפריקה, ובהן יחידת השירות האווירי המיוחד, יחידת קבוצת המדבר ארוכת הטווח (הנזכרת בספר בשמה) ויחידת שירות הסירות המיוחד של ג'ורג' ג'ליקו (המוזכר בספר בשמו). הספר היה לאחד מן הספרים הידועים והפופולריים ביותר של מקלין.
קניידלעך

קניידלעך או קניידלאך (ריבוי של 'קניידל' ביידיש; בעברית: כופתה) הוא מאכל יהודי אשכנזי מסורתי העשוי כמעין קציצה עגולה.
הקניידלעך עשויים מקמח (לרוב מקמח מצה) וביצים, ובתוספת מעט שמן ומים. לעיתים, מוספים לקניידלעך תבלינים שונים, בהם ניתן למנות פלפל שחור, מלח או סוכר. את התערובת הנוצרת מעגלים, בדרך כלל ביד, לצורת כדורים, אותם מבשלים לרוב בתוך מרק.
הקניידלעך הוא אחד המאכלים המסורתיים לחג הפסח, בעיקר בקרב עדות אשכנז, מכיוון שניתן להכינו מקמח מצה. עם זאת, אלו המקפידים לא לאכול בפסח מצה שרויה נמנעים מלאכול קניידלעך בפסח או מכינים אותו בגרסה בה שקדים טחונים מחליפים את קמח המצה.
למרות היותו אחד ממאכלי חג הפסח המובהקים, יש הנוהגים לאכול קניידלעך אף בשאר ימות השנה.
עבירת ההחזקה

עבירת ההחזקה היא עבירה העוסקת באיסור החזקה של חפץ מסוים, כאשר ההחזקה דורשת זיקה לנכס ושליטה בו. 
עבירת ההחזקה מצויה בסעיף 34 (כ"ד) לחוק העונשין, וזו לשונה: "החזקה" - שליטתו של אדם בדבר המצוי בידו, בידו של אחר או בכל מקום שהוא, בין שהמקום שייך לו ובין אם לאו; ודבר המצוי בידם או בהחזקתם של אחד או כמה מבני חבורה בידיעתם ובהסכמתם של השאר יראו כמצוי בידם ובהחזקתם של כל אחד מהם ושל כולם כאחד;
עבירת ההחזקה משמעותה איסור ההחזקה בחפץ כלשהו, כאשר לא נדרשת פעולה פיזית של אותו אדם בחפץ, אלא רק זיקה מיוחדת לחפץ ושליטה בדבר. 
עבירת ההחזקה מתקיימת גם אם אותו אדם לא עשה שימוש באותו החפץ. דוגמה לעבירת ההחזקה היא סעיף 7(א) לפקודת הסמים המסוכנים, החוק אוסר על כל אחד מאיתנו להחזיק ברשותו סם מסוכן. לפי מבחן השליטה האפקטיבית- ההחזקה יכולה להיות בידי יחיד, אך גם בידי מספר אנשים. במידה ורוצים להפליל את כולם בעבירת ההחזקה יש להוכיח שלכל אחד בנפרד הייתה יכולת להחליט מה יקרה לדבר האסור בהחזקה. ניתן לראות כ"מחזיק" גם מי שמשתייך לחבורה, ומסכים שתהיה לכל בני החבורה החזקה ממשית בחפץ.
ג'ייק ביוסי

ביוגרפיה

ביוסי נולד בלוס אנג'לס לשחקנית ג'ודי ולשחקן מועמד פרס האוסקר גארי ביוסי.
העביר את מרבית ילדותו על סטי הצילומים של אביו ובגיל שבע הופיע לצידו לראשונה בסרט "שעת מבחן".
כשהתבגר שיחק לצידם של ריס וית'רספון וסטיבן דורף בדרמת הנעורים "לא דופק חשבון".
ביוסי התפרסם בפעם הראשונה בקומדיית האימה של פיטר ג'קסון "עיר הרשע" בתור הרוצח ג'וני צ'ארלס בארטלט.
ב-1997 שיחק בעיבוד הקולנועי של פול ורהובן לרומן המלחמה הבדיוני "לוחמי החלל" בתפקיד חייל הקואליציה אייס לוי ובדרמה של רוברט זמקיס "מגע" בדמות הפנט הדתי ג'וזף .
בשנת 1999 שיחק בסדרת הקומדיה שאסטה מק'נאסטי (שמה שונה לאחר מכן ל"שאסטה").
ב-2001 כיכב ביוסי בקומדיה "אמריקן גאי" בתור הפלייבוי קייל ברנר שמתערב עם חבריו מי יתחתן אחרון.
ב-2002 שיחק את הרוצח הסדרתי הנמלט רוברט מיין במותחן האימה "זהות" וב-2004 את השוטר טרין בקומדיה "איפה אתם בחג?".
בשנת 2016 שיחק בסרט האימה "ככל הנראה הוא ימות" לצד הת'ר מוריס.
טקס מעבר

טקס מעבר (בצרפתית: Rite de Passage או: Rite Initiatique) הוא מונח שטבע האתנוגרף הצרפתי, יליד גרמניה, ארנולד ון גנפ (Arnold van Gennep, 1873-1957), כדי לתאר טקסים המציינים מעבר ממעמד חברתי אחד למעמד חברתי אחר בחברה אנושית כלשהי. טקסי מעבר מציינים מעבר ממעמד של ילד למעמד של בוגר, ממעמד של רווק למעמד של נשוי, ממעמד של אדם פרטי למעמד של איש ציבור, וכיוצא באלה.
את המונח טבע ואן-גנפ בספרו Les Rites De Passage ("טקסי המעבר") שפרסם ב-1909. האנתרופולוגים הבריטים מרי דאגלס וויקטור טרנר הוסיפו ופיתחו את התאוריה של ואן-גנפ במהלך שנות ה-60 של המאה ה-20.

דוגמאות לטקסי מעבר

טקסי מעבר דתיים ידועים הם מילת גברים או נשים, טבילה וקונפירמציה בנצרות ובר מצווה ביהדות, ועוד. טקס הנישואים הוא טקס מעבר שקיים כמעט בכל התרבויות.
טקסי מעבר חילוניים הם, למשל, כניסה לכיתה א', קבלת תעודת זהות, "שרשרת החיול" או שבועת האמונים בעת הגיוס לצבא, שבועת האמונים של חבר פרלמנט, ראש ממשלה או איש ציבור אחר עם כניסתו לתפקיד, ועוד.
יש אנתרופולוגים המוצאים מאפיינים של טקסי מעבר גם בהליכים שלכאורה אינם מכוונים ליצירת טקס. למשל, אפשר לראות בקבלה לאשפוז בבית החולים מעין טקס מעבר שבו האדם עובר ממעמד של "בריא" למעמד של "חולה".
הייתי פעם ילד

הפקה

האלבום מכיל 12 שירי ילדים, שהולחנו ועובדו כולם על ידי יוני רכטר. מילות השירים נכתבו על ידי משוררים ופזמונאים שונים, בהם תרצה אתר, יהונתן גפן וחיה שנהב. השירים מאופיינים כשירי ילדים, אך במרוצת השנים הפכו חלקם לנכסי צאן ברזל של המוזיקה העברית - לאו דווקא כשירי ילדים. בין השירים הבולטים והמוכרים באלבום: "אדון שוקו", "שבת בבוקר" ו"גברת עם סלים". השיר "בואי אמא" הולחן מחדש על ידי רכטר, ובמקור לאה נאור תרגמה אותו למנגינה רוסית של אדוארד קולמנובסקי. גם "בגן החיות" הולחן מחדש על ידי רכטר עבור האלבום, לאחר שתלמה אליגון הלחינה אותו קודם עבור אלבום הילדים של שושיק שני "יעל מטיילת" (שהתבסס על ספרה של תרצה אתר בעל אותו השם) בתחילת שנות השבעים.
שם האלבום לקוח משיר שכתב איינשטיין לאלבום שירי ילדים בשנת 1972. עטיפת האלבום, שצולמה על ידי הצלם עודד קליין, מנציחה את איינשטיין ובנו במהלך משחק סביב פסל האריה בסמטה פלונית שבתל אביב.
שלוש שנים לאחר הוצאת אלבומם משותף זה הוציאו איינשטיין ורכטר אלבום נוסף של שירי ילדים, "האריה, היונה ותרנגולת כחולה".
עלי עותמאן

קריירה

עותמאן גדל במחלקת הנוער של בני סכנין, ועבר דרך הקבוצות הצעירות השונות של המועדון. הוא החל את דרכו בתפקיד הקשר אך כשהגיע לקבוצת הנוער הוסט לעמדת המגן הימני. בעונת 2004/2005 ערך עותמאן את הופעת הבכורה שלו בקבוצה הבוגרת של בני סכנין, במשחק מול מ.ס. אשדוד בגביע הטוטו. בעונה זו ובשנתיים הבאות הוא המשיך לשחק בעיקר בקבוצת הנוער. לקראת סיום עונת 2006/2007, תחת המאמן אלישע לוי, הפך עותמאן לשחקן קבוע בקבוצה הבוגרת, אך שימש בעיקר כשחקן מחליף. בעונת 2008/2009, תחת הדרכתו של המאמן ערן קוליק שהגיע לקבוצה באמצע העונה, עשה עותמאן את התקדמותו הגדולה, והפגין יכולת מרשימה שהפכה אותו לאחד מטובי המגנים בליגת העל. הוא שיחק ב-31 משחקי ליגה בעונה זו, ובישל פעם אחת.
בספטמבר 2009 עבר עותמאן למכבי חיפה ששילמה עבורו כחצי מיליון דולר, והוא חתם לשלוש שנים במועדון עם אופציה לשנתיים נוספות. בעקבות החתימה, השתתף עותמאן עם מכבי חיפה בשלב הבתים של ליגת האלופות באותה עונה, והחל לתפקד לעיתים גם כקשר אחורי. במאי 2010 זומן עלי עותמאן לראשונה לנבחרת ישראל, וערך את הופעת הבכורה שלו במשחק ידידות מול נבחרת אורוגוואי. את הופעתו השנייה והאחרונה במדי הנבחרת ערך כעבור ארבעה ימים במשחק ידידות מול נבחרת צ'ילה.
במכבי חיפה סבל עותמאן מפציעות וקיבל מעט דקות משחק, וב-25 ביוני 2012 הושאל לעונה אחת לבני סכנין. בתום תקופת ההשאלה שוחרר ממכבי חיפה וחתם על חוזה חדש בסכנין. בעונת 2015/2016 כבש ארבעה שערי ליגה. בתום עונת 2018/2019 ירד עם הקבוצה לליגה הלאומית.
תנועת היצירה

תנועת היצירה ידועה גם כ"יצירה" או "כנסיית היוצר" היא תנועה גזענית נונתאיסטית אמריקאית.
המאמינים ב"יצירה" סוגדים לישות המכונה "היוצר" שמסמלת למעשה את חברי התנועה בעצמה. תנועת היצירה דוגלת בטוהר הגזע הלבן, בהכחשת השואה וביצירת מדינה ללא יהודים וללא "לא לבנים". פרסומה של תנועת היצירה, בא לה בעיקר בגלל מעורבות חבריה בפעולות אלימות כולל מספר מעשי רצח. התנועה הוקמה בשנת 1973 תחת השם כנסיית היוצר. שם זה היה כינוי של ארגון נוצרי אמריקאי שכלל לא היה קשור לפעילות "היצירה" ולאחר שנתיים של דיונים משפטיים, נאלצה התנועה בשנת 2002 להחליף את שמה ל"תנועת היצירה".
סקוטיה-בנק ארנה

היסטוריה

אבן הפינה של סקוטיה-בנק ארנה, תחת השם "אייר קנדה סנטר", הונחה בפברואר 1997.

האתר היה שייך למרכז הפצה של רשות הדואר הקנדית.
החזית הבולטת של הקירות בצד המזרחי והמערבי של המבנה שומרת על הפנים של האולם. האולם נבנה במטרה להחליף את מייפל ליף גארדנס האגדי שהיה קטן מדי וישן מדי.

האולם פתח את משחקי ה-NHL נגד מונטריאול קנדיאנס ב-20 בפברואר 1999.

כמו כן פתח את משחקי ה-NBA נגד ונקובר גריזליס ב-21 בפברואר 1999.

ניצחון האליפות הראשית הראשונה שהייתה באולם, עדיין בשמו המקורי, הייתה ב-14 במאי 2005 כאשר טורונטו רוקס הביסו את אריזונה סטינג וזכו באליפות של ה-NLL.
נמל התעופה הבינלאומי מיניסטרו פיסטריני

היסטוריה

פרויקט שדה התעופה היה של הגנרל חואן פיסטריני, שהגיש את פרויקט הבנייה שלו בתקופת היותו שר העבודות הציבוריות. התוואי אושר על ידי חוק 12.285, ב-30 בספטמבר 1935, הוא היה אמור להיות שדה התעופה הגדול בעולם והתלבטו היכן לבנותו, האם במקום בו נמצא כיום רחוב חנרל פס או בריו דה לה פלטה עצמו. מדידות של תחנות מזג אוויר גילו כי כאשר יש מזג אויר רע או ערפל, אין הבדל בין שני המקומות. לבסוף בחרו את השטח שהוא תופס כיום. הסיבה העיקרית לבחירה זו הייתה כי סוג האדמה של המקום גרם לחיסכון של מיליוני דולרים וחודשים רבים של עבודה. זאת למרות שהאזור סובל מהצפות וערפל במשך החורף, אף כי גורמים אקלימיים אלו לא מפריעים להפעלתו הרגילה של שדה התעופה.
הוא נפתח רשמית ב-30 באפריל 1949, בתקופת נשיאותו הראשונה של חואן דומינגו פרון, וכצפוי, נמל התעופה הבינלאומי של אסייסה היה בזמנו הגדול ביותר בעולם.
בשנת 2009 עברו בנמל 7.92 מיליון נוסעים.
זושא וולף

זושא וולף (נולד בט"ז באב ה'תשל"ג, 14 באוגוסט 1973) הוא מחבר ספרים חב"די. מנהל את סניף הארגון JEM בישראל.

ביוגרפיה

נולד בנחלת הר חב"ד לפייגה ומנחם מענדל המנהל את סניף קה"ת וסניף מרכז לענייני חינוך בארץ ישראל. למד בישיבת תומכי תמימים המרכזית בישראל ובישיבת אחי תמימים בראשון לציון, לאחר מכן עבר ללמוד בישיבת תומכי תמימים במוריסטאון שבארצות הברית ולאחריה בישיבה שבמרכז חב"ד העולמי.
בשנת ה'תשנ"ד (1994) פעל כשליח חב"ד בברלין מטעם המרכז לענייני חינוך. בחודש תמוז ה'תשנ"ו (1996) התחתן עם אהובה, בתו של הרב יוסף יצחק הבלין, רב קהילת חב"ד ברמת שלמה בירושלים, ויו"ר מכון היכל מנחם בירושלים.
החל משנת ה'תשנ"ז (1997) החל לכתוב מפעם לפעם מאמרי הגות ותובנות במשנת חב"ד בשבועון כפר חב"ד. בין השנים ה'תשנ"ז (1997)-ה'תשנ"ט (1999), שהו הוא ואשתו אהובה רבות בגרמניה, כשלוחים בערים פוטסדם, דורטמונד ועוד.
משנת תשנ"ח (1998) משמש כמנהל מחלקת מראיין וחוקר, בפרויקט תיעוד זיכרונות מהמפגשים עם הרבי של חברת JEM בארץ ישראל.
משנת הלימודים תשע"ה (2015) משמש וולף כמרצה לחסידות במכללת בית רבקה שבכפר חב"ד. וולף מתגורר בכפר חב"ד.
חינוך פיננסי

חינוך פיננסי מקיים

חינוך פיננסי מקיים חותר לשילוב הזכות להגשמה העצמית של הפרט בעידן הפוסט מודרניסטי, בהיבטים של צרכנות וצבירת קניין, עם הצורך בשמירה על האינטרסים החברתיים-סביבתיים. זהו חינוך פיננסי שמטרתו הקניית אוריינות פיננסית ברוח ערכי הקיימות. הפרט המתחנך לאוריינות פיננסית רוכש הבנה רחבה של הסביבה החברתית-כלכלית, על עקרונותיה האידאולוגיים, מנגנוני הביצוע שלה ומארג האינטרסים של הגורמים הפעילים בה, בשילוב עם מודעות לערכי הקיימות. הבנה זו תביאו להתנהל באחריות כלפי עצמו, משפחתו וסביבתו הרחבה, בכל ההיבטים הקשורים להיותו צרכן ביקורתי, אחראי ומקיים.

ביקורת על תפיסת החינוך הפיננסי

גישת החינוך הפיננסי נשענת על תיאורית הבחירה הרציונלית. על פי התאוריה הזו, היחיד בעולם הכלכלי ניצב אל מול אפשרויות שונות, הוא יודע מה העדפותיו ומדרג אותן, וכשהוא נעזר בידע רב שיש לו על האפשרויות השונות הוא בוחר בדרך הפעולה שתביא אותו להעדפה שבחר. מבקרי התאוריה יטענו שהחינוך הפיננסי לא ייתן אפשרות אמיתית לנהל היטב את ענייניהם הכלכליים, בגלל שהמודל לא מייצג נכונה את הדרך בה אנשים מחליטים. מחקרים רבים מראים כי גם מתן ידע מקיף לא גורם לשיפור אחריות ההחלטות הפיננסיות.]
ביקורת אחרת תבוא מצד תאוריות של יחסי כח שתאמרנה שמדובר בשמירה על המוסדות וההסדרים הנאו-ליברליים בעידן הקפיטליזם הפיננסי הנותן עדיפות להון על פני כל פעילות כלכלית אחרת. לדבריהם, התיקון הנחוץ אינו הגברת החינוך הפיננסי, אלא הקטנת התלות של היחיד במוסדות פיננסיים, וצמצום המורכבות של עולם ההשקעות.]
איי. סי. גרין

מכללות

גרין נולד וגדל בעיר פורטלנד שבאורגון. בארבע עונותיו באוניברסיטת המדינה של אורגון רשם ממוצעים של 14.7 נקודות ו-7.7 ריבאונדים למשחק, ובסיום עונת הסיניור שלו נבחר לחמישיית העונה השלישית של ליגת המכללות (Third-team All-American). בעת סיום לימודיו דורג שני בתולדות האוניברסיטה בריבאונדים, ורביעי בנקודות.

קריירת משחק

גרין נבחר בבחירה ה-23 של דראפט ה-NBA לשנת 1985 על ידי קבוצת לוס אנג'לס לייקרס, אלופת ה-NBA המכהנת. בעונתו השנייה עם הקבוצה הפך לשחקן חמישייה קבוע, לצד מג'יק ג'ונסון, ביירון סקוט, ג'יימס וורת'י וכרים עבדול-ג'באר, ועזר ללייקרס לזכות בתואר האליפות, לאחר שגברו על בוסטון סלטיקס בסדרת הגמר בתוצאה 4-2. גם בעונה הבאה זכה גרין עם לוס אנג'לס באליפות ה-NBA, לאחר שניצחה את דטרויט פיסטונס בתוצאה 4-3. בשתי עונות אלו רשם גרין ממוצעים של 11.1 נקודות ו-8.2 ריבאונדים למשחק. בעונת 1988/1989 נבחר לחמישיית ההגנה השנייה של העונה, ובעונה העוקבת השתתף במשחק האולסטאר, בפעם היחידה בקריירה. ב-6 מתוך 8 עונותיו בקבוצה הוביל את הלייקרס בממוצע ריבאונדים, ולאורך כל התקופה רשם 11.3 נקודות ו-7.9 ריבאונדים בממוצע למשחק.
לקראת עונת 1993/1994 חתם על חוזה בקבוצת פיניקס סאנס. כוכביה של פיניקס באותה תקופה היו צ'ארלס בארקלי וקווין ג'ונסון, אשר בעונה הקודמת הובילו את הקבוצה לגמר ה-NBA. בשתי העונות הבאות הפסידה פיניקס ליוסטון רוקטס בסיבוב הפלייאוף השני, ובעונת 1995/1996 הודחה כבר בסיבוב הראשון, על ידי סן אנטוניו ספרס.
במהלך עונת 1996/1997 נשלח גרין לדאלאס מאבריקס, יחד עם מייקל פינלי וסם קאסל, בטרייד שהעביר לפיניקס את הרכז ג'ייסון קיד. ב-20 בנובמבר 1997 שיחק גרין את משחקו ה-907 ברציפות, ובכך שבר את שיא ה-NBA למשחקים רצופים שהחזיק עד אז הקלע רנדי סמית'. בשתיים וחצי עונותיו בדאלאס השיג ממוצעים צנועים יחסית של 6.9 נקודות ו-7.5 ריבאונדים למשחק.
בעונת 1999/2000 חזר ללוס אנג'לס לייקרס, וזכה עמה באליפות נוספת, כשפתח בכל משחקי הקבוצה יחד עם רון הארפר, קובי בראיינט, גלן רייס ושאקיל אוניל. את עונתו האחרונה בקריירה, 2000/2001, העביר במיאמי היט, במדיה שיחק תחת מאמנו מתקופתו הראשונה בלייקרס - פט ריילי.
רצף המשחקים בהם שותף גרין החל ב-19 בנובמבר 1986, בעונתו השנייה, והסתיים במשחקה האחרון של מיאמי בעונת 2000/2001, מול אורלנדו מג'יק, ב-18 באפריל 2001.
מורגן פרימן

ביוגרפיה

פרימן נולד בממפיס שבטנסי למשפחה אפרו-אמריקאית נוצרית. אביו היה ספר (שעל שמו הוא נקרא) ואמו מנקה. בילדותו עברה משפחתו מספר מקומות מגורים, ביניהם גרינווד, מיסיסיפי וגארי, אינדיאנה, עד שהשתקעה לבסוף בשיקגו שבאילינוי. בגיל 12 זכה בתחרות דרמה, ואף הופיע בתוכנית רדיו מקומית בזמן לימודיו בתיכון. עם סיום לימודי התיכון, הוצעה לו מלגת דרמה באוניברסיטה המקומית, אך סירב לה והתגייס לחיל האוויר האמריקני בתור מכונאי.
בתחילת שנות ה-60 פרימן גר לבדו בלוס אנג'לס ועבד כפקיד באוניברסיטה המקומית, בניו יורק שם עבד כרקדן, ובסן פרנסיסקו היה חבר במקהלת האופרה.
מ-1965 החל להופיע בהצגות קטנות ובמספר הצגות אוף-ברודוויי, וב-1968 הופיע בהצגה "הלו, דולי!" בברודוויי.
ב-1971 הופיע לראשונה בסרט שלא זכה להצלחה רבה. הגעתו הראשונית לתודעת רבים נזקפת בעיקר להופעותיו בשתי סדרות של רשת PBS: "החברה האלקטרונית" (תוכנית לילדים) ואופרת הסבון "עולם אחר". השתיים צולמו במהלך שנות ה-70.
בשנות ה-80 החל לפתח את הקריירה הקולנועית שלו, והופיע בתחילה בסרט לצדו של רוברט רדפורד, בהמשך העשור הופיע במספר סרטים מוכרים, ביניהם הסרט "חוכמת רחוב" (1987), עליו היה מועמד לפרס אוסקר לשחקן המשנה הטוב ביותר. שנתיים לאחר מכן הופיע בסרט הנהג של מיס דייזי (1989), עליו היה מועמד לפרס אוסקר לשחקן הטוב ביותר. היה מועמד לאוסקר בשלישית ב-1994 על תפקידו בחומות של תקווה. שנה לאחר מכן שיחק בסרט "שבעה חטאים" לצדו של בראד פיט. המשך העשור היה מוצלח עבורו, אך ללא פרסים או מועמדויות עבור אף תפקיד.
ב-2003 שיחק בסרט "ברוס הגדול מכולם" ובנוסף קיבל פרס מפעל חיים עבור תרומתו לקולנוע. שנה לאחר מכן זכה באוסקר לשחקן המשנה על תפקידו בסרט "מיליון דולר בייבי".
בשנת 2006 שיחק בדרמה הרומנטית "עד 10 פריטים" לצידה של פאס וגה. ב-2007 שיחק פרימן את אלוהים בסרט הקומדיה, בעל התקציב הגבוה ביותר אי פעם, "מבול של צרות".
ב-2008 יצא הסרט "מתים על החיים" (בו כיכב פרימן לצד השחקן ג'ק ניקולסון), שבו שיחק חולה סופני, היוצא להגשים את משאלות ליבו בטרם ילך לעולמו. באותה שנה שיחק גם בסרט "האביר האפל", מסדרת סרטי באטמן. ב-2010 כיכב ואף היה שותף להפקת הסרט אינוויקטוס, בבימויו של קלינט איסטווד המתאר את חודשי שלטונו הראשונים של נלסון מנדלה בדרום אפריקה.
בשנת 2016 שיחק בגרסה מחודשת לדרמה ההיסטורית "בן חור" בבימויו של טימור בקממבטוב ובכיכובם של ג'ק יוסטון, טובי קבל ואיילת זורר.
בשנת 2016 הוא כיכב בתוכנית הדוקו "הסיפור של אלוהים" בערוץ נשיונל ג'יאוגרפיק. כמה מצילומיו נערכו, בין השאר, בירושלים. תמונות שהעלה באפריל אותה שנה, לעמוד הפייסבוק שלו תחת התיוג "ירושלים, ישראל", גררו מחאות ואיומים מצד אנטי-ישראליים עקב שיוך עיר הבירה למדינה הישראלית, ותמיכה בשיוך מצד פרו-ישראלים. כעבור יממה אחת הוא נכנע ללחץ והסיר את המילה "ישראל" מהתיוג והשאיר רק "ירושלים".
ב-2017 זכה בפרס גילדת שחקני המסך על מפעל חיים.
במאי 2018 פורסמו נגד פרימן טענות בדבר הטרדה מינית והתנהגות בלתי הולמת כלפי 8 נשים. פרימן התכחש לדברים ואף דרש התנצלות פומבית מרשת CNN על הדברים.
החל מינואר 2019 משחק בתפקיד "אלוהים" בסרטי הפרסומת של מזגני תדיראן תמורת שכר של כמיליון דולר.
לפרימן שני ילדים מחוץ לנישואים.
רותי הולצמן

ביוגרפיה

הולצמן נולדה בתל אביב ולמדה ב"בית הספר לאמנויות רננים". כאשר התגייסה לצה"ל בשנת 1969, הצטרפה ללהקת הנח"ל בה השתתפה בתוכנית "בהיאחזות הנח"ל בסיני", שבה בוצע השיר בעל השם הזהה וכן "הבן יקיר לי אפריים" ו"שיר לשלום".
עם שחרורה הוחתמה על ידי אברהם דשא (פשנל), והשתתפה בהצגות המוזיקליות "ג'אמבו" ו"קונגרס הצחוק הציוני הראשון", שהפך לאחר מכן להצגה "שוקולד מנטה מסטיק". בעקבות הצגה זו הוקמה שלישיית הבנות "שוקולד מנטה מסטיק", שכללה את הולצמן, ירדנה ארזי ותמי עזריה אשר הוחלפה כעבור מספר חודשים בלאה לופטין. בין השנים 1972- 1978 הייתה השלישייה הרכב מוביל בזמר ובבידור הישראלי, ובשנת 1976 ייצגה את ישראל בתחרות האירוויזיון, בשיר "אמור שלום".
עם פירוק השלישייה נטלה הולצמן חלק בפרויקטים מוזיקליים רבים, ביניהם "שירי הבלקן" ו"שיר לדרום אמריקה", מתוכם הצליחו בביצועה השירים "סילבריו" ו"אני אשתגע". הנחתה ושרה במספר תוכניות טלוויזיה, בהן הגרסה הראשונה ל"כוכב נולד", התוכנית "תן הזדמנות". היא שיחקה ושרה במופעים הקומיים "לצון נופל על לצון", "זו ארץ ZOO" והצגת הקברט "נישואין זה לא הכול".
הולצמן דיבבה עשרות סדרות טלוויזיה לילדים, ותרמה קולה בין השאר ל"רחוב סומסום", לדמות דב קוטר ב"דובוני אכפת לי", מלכת הלבבות ב"עליסה בארץ הפלאות", המספרת ודמות העכברוש ב"בננות בפיג'מות", וכן "פוני קטן" ופיטר פן ב"פיטר פן", שם בנוסף לדיבוב הדמות הראשית שרה גם את שירי הנושא והסיום. דיבבה גם סרטים מצוירים לילדים כדוגמת "דמבו הפיל המעופף" (שם ביצעה את דמות החסידה ודמות הפילה), "סינדרלה", "היפה והחיה" ו"דינוזאורים", ושרה את שיר הנושא (גלגל החיים) בגרסה העברית לסרט "מלך האריות". כמו כן דיבבה דמויות משנה בסרטים "אלאדין" ו"הרקולס" של וולט דיסני.
לאחר הפסקה של כמה שנים שבה לבמה וגילמה את אם המנזר במחזמר "צלילי המוסיקה".
כמו כן השתתפה במחזמר "ברנשים וחתיכות" שהועלה בתיאטרון בית ליסין, ובו גילמה שלושה תפקידים: "הומלסית" משוגעת ברחובות ניו יורק, זמרת קברטים במועדון לילה בהוואנה ואת תפקיד הגנראלית קארטרייט של צבא הישע.
בשנת 2007 שיחקה במחזמר "גלי חום" (Menopause) בתיאטרון חיפה
בשנת 2018 הופיעה בתפקיד נאווה בדרמה הטלוויזיונית "על הספקטרום".
הולצמן היא אחת משבעת המייסדים של אמ"י ומסמכי העמותה נוסחו ונחתמו בביתה.

חיים פרטיים

הולצמן נשואה לרופא הילדים ד"ר שמעון ברק ולשניים שני ילדים. בנם הוא אמן הסטנד-אפ יונתן ברק.
אברהם שטרן (ממציא)

אברהם יעקב שטרן (1762 בערך, הרובישוב - 3 בפברואר 1842, ורשה) היה משכיל יהודי-פולני, מראשוני תנועת ההשכלה היהודית בוורשה, מתמטיקאי אוטודידקט, ממציאן של מכונות חישוב ומחנך להשכלה, ראש בית המדרש לרבנים בוורשה בשנים 1826-35 וחבר החברה הוורשאית של ידידי המדע .

קורות חיים

נולד בשנות ה-60 של המאה ה-18 בהרובישוב) לחנוך הניך שטרן. אביו היה מחוסר אמצעים ולא יכל לממן את לימודיו. כדי להתפרנס למד שענות והתפרסם בעבודתו המדויקת, ועל רקע זה נוצרה היכרות בינו לבין איש הנאורות והמדינאי הפולני סטניסלב סטאשיץ , שמימן את לימודיו הפרטיים. תחת חסותו של סטאשיץ למד שטרן שפות: פולנית, גרמנית, צרפתית ולטינית; ומדעים מדויקים: מתמטיקה, פיזיקה ומכניקה. הוא המציא מכונות חישוב וסיפק שירותי חשבונאות לממשלה.
שטרן נודע בהתנגדותו לתנועת החסידות; הוא כתב ופרסם שירים תחת הפסבדונים "אברהם כוכב" (=תרגום שם משפחתו), וחלקם תורגמו לפולנית. האדמו"ר רבי חנוך הניך הכהן לוין, היה יעד לאחד משיריו, והגיב עליו בשיר משלו, בראש השיר רשם: "לא האמנתי כי אדבר אעשה כן גם אני / עתה ראה כי בין כוכבים שמתי קני", ברומזו לשטרן ("כוכבים").
בנוסף, שטרן חיבר חידות מתמטיות וכתב על שחמט.
שטרן היה שומר תורה ומצוות, ובהקמת בית המדרש לרבנים ראה מכשיר להפצת השכלה וכלי למלחמה בחסידים, ולא כאמצעי להתבוללות. אולם עמיתיו למוסד הובילו רפורמות רדיקליות בחינוך, ומשלא התקבלה התנגדותו, שאותה נימק בכך שאין לפגוע ברגשותיו הדתיים של ההמון, התפטר מתפקידו.
שטרן נפטר בפברואר 1842, בהיותו כבן 80, ונקבר בבית הקברות היהודי ברודנו , בפראגה שבוורשה.
חתנו, חיים זליג סלונימסקי, היה מו"ל עברי, אסטרונום וממציא, העורך-המייסד של עיתון "הצפירה", צנזור רשמי מטעם השלטון הצארי בעיר ז'יטומיר וראש בית המדרש הממשלתי לרבנים בז'יטומיר. הוא עסק בין היתר בשכלול מכונות החישוב שהמציא חמיו.

נינו אנטוני סלונימסקי (נכדו של חיים זליג) היה משורר וסופר פולני.
בשנת 1962 נקרא בוורשה רחוב על שמו.